Národná rada Slovenskej republiky

## **VI. volebné obdobie**

 Číslo: CRD - 1604/2015

**1702a**

# **S p o l o č n á s p r á v a**

**výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov** **(tlač 1702) v druhom čítaní**

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov **(tlač 1702)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1938 z 23. septembra 2015 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

**III.**

Výbory Národnej rady Slovenskej republiky rokovali o predmetnom návrhu zákona nasledovne:

Ústavnoprávny výbor Národnej rady Slovenskej republiky **neprijal uznesenie,** nakoľko návrh uznesenia **nezískal** **súhlas nadpolovičnej väčšiny prítomných poslancov** podľa § 52 ods. 4 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov a  čl. 84 ods. 2 Ústavy Slovenskej republiky.

Výbor Národnej rady Slovenskej republiky pre hospodárske záležitosti uznesením č. 501 z 5. novembra 2015 odporúčal Národnej rade Slovenskej republiky predmetný návrh zákona schváliť.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

* 1. V celom texte návrhu zákona sa pojem „harmonizovaná norma“ vo všetkých gramatických tvaroch nahrádza pojmom „harmonizovaná technická norma“ v príslušnom gramatickom tvare.

Pojem „harmonizovaná norma“ sa nahrádza pojmom „harmonizovaná technická norma“ z dôvodu potreby spresnenia textu, nakoľko v navrhovanom znení návrhu zákona sa používa pojem „harmonizovaná norma“ , ale aj pojem „harmonizovaná technická norma“, čo môže vzbudzovať dojem, že ide o dva odlišné pojmy, pričom správne má byť „harmonizovaná technická norma“. Pozmeňujúcim návrhom sa odstráni právna neistota spôsobená nejednoznačným používaním pojmov.

**Výbor NR SR pre hospodárske záležitosti**

***Gestorský výbor odporúča schváliť***

* 1. V celom texte návrhu zákonasa slová „finančná alebo fiškálna požiadavka“ vo všetkých gramatických tvaroch nahrádzajú slovami „fiškálna požiadavka alebo finančná požiadavka“ v príslušnom gramatickom tvare.

Ide o spresnenie textu v nadväznosti na vymedzenie pojmu „fiškálna požiadavka alebo finančná požiadavka“ v § 2 ods. 1 písm. h) navrhovaného znenia návrhu zákona.

**Výbor NR SR pre hospodárske záležitosti**

***Gestorský výbor odporúča schváliť***

* 1. V celom texte návrhu zákona sa slová „vyhlásenie o zhode“ vo všetkých gramatických tvaroch nahrádzajú slovami „ES vyhlásenie o zhode alebo EÚ vyhlásenie o zhode“ v príslušnom gramatickom tvare.

Ide o spresnenie textu, z dôvodu, že smernice ES, ktoré boli prijaté pred prijatím Lisabonskej zmluvy ustanovujú ES vyhlásenie o zhode a smernice EÚ, ktoré boli prijaté po prijatí Lisabonskej zmluvy ustanovujú EÚ vyhlásenie o zhode.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 5. § 2 ods. 1 písm. b) sa slová „štátom, ktorý je“ nahrádzajú slovami „štátom, ktoré sú“.

Ide o legislatívno-technickú úpravu; text sa upravuje gramaticky.

**Výbor NR SR pre hospodárske záležitosti**

***Gestorský výbor odporúča schváliť***

V čl. I,  bode 5 § 2 ods. 1 písm. c) sa slová „prevádzky, a to“ nahrádzajú slovom „prevádzky“.

Ide o legislatívno-technickú úpravu; nadbytočné slová sa vypúšťajú.

**Výbor NR SR pre hospodárske záležitosti**

***Gestorský výbor odporúča schváliť***

V čl. I bod 11 znie:

 „11. § 5 vrátane nadpisu znie:

„§ 5

Technická norma

(1) Technická norma3a) je technická špecifikácia prijatá uznaným normalizačným orgánom alebo uznanou normalizačnou organizáciou. Technická norma je chránená týmto zákonom a medzinárodnými dohodami aj v prípadoch, keď podporuje verejný záujem alebo je na ňu odkaz v technických predpisoch. Technická norma nie je technickým predpisom.

(2) Slovenská technická norma je technická norma, ktorá je súčasťou sústavy slovenských technických noriem. Pri preberaní medzinárodných noriem5a) a európskych noriem5b) možno použiť všetky formy preberania určené medzinárodnými normalizačnými orgánmi5c) a európskymi normalizačnými organizáciami.5d)

(3) Slovenská technická norma je vytvorená a schválená podľa § 6 a jej vydanie sa oznamuje vo Vestníku Úradu pre normalizáciu, metrológiu a skúšobníctvo Slovenskej republiky (ďalej len „vestník“).

(4) Slovenská technická norma sa označuje značkou STN. Názov slovenská technická norma a značka STN sa nesmie použiť na označenie iných dokumentov.

(5) Neoprávnené rozmnoženie slovenskej technickej normy je vyhotovenie jednej alebo viacerých kópií slovenskej technickej normy alebo jej časti, akýmikoľvek prostriedkami a v akejkoľvek forme bez súhlasu úradu alebo určenej právnickej osoby s cieľom získať priamy alebo nepriamy majetkový prospech.

(6) Neoprávnené rozšírenie slovenskej technickej normy je poskytnutie slovenskej technickej normy alebo jej časti, vrátane ponuky na jej poskytnutie akýmkoľvek spôsobom a v akejkoľvek podobe bez súhlasu úradu alebo určenej právnickej osoby s cieľom získať priamy alebo nepriamy majetkový prospech.

 (7) Ak neexistujú harmonizované technické normy5e) úrad po prerokovaní s príslušným ministerstvom určí technické normy vhodné na posudzovanie zhody. Určenie slovenskej technickej normy vhodnej na posudzovanie zhody oznámi úrad vo vestníku. V oznámení úrad zároveň uvedie názov technického predpisu, na ktorý sa technická norma vhodná na posudzovanie zhody vzťahuje.

(8) Návrh na zrušenie určenia slovenskej technickej normy vhodnej na posudzovanie zhody sú oprávnené podávať príslušné ministerstvá a orgány dohľadu uvedené v § 30 na základe vlastného zistenia alebo na iný podnet.“

Poznámky pod čiarou k odkazom 5a až 5e znejú:

„5a) Čl. 2 ods. 1 písm. a) nariadenia (EÚ) č. 1025/2012.

5b) Čl. 2 ods. 1 písm. b) nariadenia (EÚ) č. 1025/2012.

5c) Čl. 2 ods. 9 nariadenia (EÚ) č. 1025/2012.

5d) Čl. 2 ods. 8 nariadenia (EÚ) č. 1025/2012.

5e) Čl. 2 ods. 1 písm. c) nariadenia (EÚ) č. 1025/2012.“.“.

Účelom navrhovanej zmeny je úprava § 5 tak, že sa spresňuje definícia slovenskej technickej normy jej prepojením na technickú normu z dôvodu, že slovenská technická norma  je podmnožinou technickej normy. Oproti predloženému paragrafovému zneniu novely sa z odseku 1 vypúšťajú slová „obsahuje duševné vlastníctvo preukázateľnej ekonomickej a technickej hodnoty“ a z odseku 3 sa vypúšťajú  slová „verejne prístupná norma pri zachovaní ochrany duševného vlastníctva“ s cieľom zabráneniu nesprávnej interpretácii zákona. Navrhovanou zmenou sa zároveň zavádza definícia pojmu „neoprávnené rozšírenie slovenskej technickej normy“ v samostatnom odseku, čím sa docieli prehľadnosť právnej úpravy.

**Výbor NR SR pre hospodárske záležitosti**

***Gestorský výbor odporúča schváliť***

V čl. I  bod 12 znie:

„12. V § 6 ods. 1 a 2 sa za slovo „schvaľovanie“ vkladá čiarka a slová „a vydávanie slovenských technických noriem“ sa nahrádzajú slovami „vydávanie a poskytovanie slovenských technických noriem, ich zmien a rušenie slovenských technických noriem a poskytovanie iných technických noriem a ich zmien“.“.

Navrhovanou zmenou sa dosiahne jednoznačné definovanie činností vykonávaných úradom, ku ktorým patrí okrem schvaľovania a vydávania noriem aj ich poskytovanie, vrátane ich zmien, verejnosti. Zároveň sa doplnením textu „poskytovanie iných technických noriem a ich zmien“ dostáva do právnej úpravy aj poskytovanie medzinárodných a zahraničných noriem, ktoré poskytuje úrad z titulu členstva v medzinárodných normalizačných organizáciách.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 12 § 6 ods. 1 a 2 a v bode 13 § 6 ods. 6 sa slová „ich zmien a zrušení“ nahrádzajú slovami „ich zmenu a zrušenie“.

Ide o legislatívno-technickú úpravu; text sa upravuje gramaticky.

**Výbor NR SR pre hospodárske záležitosti**

***Gestorský výbor odporúča neschváliť***

V čl. I, bode 13 § 6 odsek 6 znie:

„(6) Ak nie je určená právnická osoba podľa odseku 2, úrad je oprávnený vyberať poplatky za poskytovanie slovenských technických noriem a ich zmien a poplatky za poskytovanie iných technických noriem a ich zmien; úrad vyhláškou ustanoví výšku týchto poplatkov.“.

 Navrhovaná zmena nadväzuje na zmenu v bode 6 tohto pozmeňujúceho návrhu a spresňuje sa za aké činnosti bude úrad oprávnený vyberať poplatky v prípade, ak nebude určená právnická osoba, pričom úrad bude oprávnený vyberať poplatky za poskytovanie slovenských technických noriem, a teda aj za poskytovanie európskych a medzinárodných noriem prevzatých do sústavy slovenských technických noriem a samostatne vydaných medzinárodných noriem verejnosti.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 13 ods. 7sa slová „zahraničných noriem“ nahrádzajú slovami „národných noriem5f) iných členských štátov“.

 Poznámka pod čiarou k odkazu 5f znie:

 „5f) Čl. 2 ods. 1 písm. d) nariadenia (EÚ) č. 1025/2012.“.

 Pojem „zahraničná norma“ nedefinuje vnútroštátny právny poriadok ani právne akty Európskej únie a preto sa nahrádza pojmom „národná norma iných členských štátov“, čím sa návrh zákona zosúlaďuje s nariadením Európskeho parlamentu a Rady (EÚ) č. 1025/2012 o európskej normalizácii.

**Výbor NR SR pre hospodárske záležitosti**

***Gestorský výbor odporúča schváliť***

V čl. I bod 15 znie:

„15. V § 6 odsek 9 znie:

(9) Slovenské technické normy a ich časti sa môžu rozmnožovať alebo rozširovať len so súhlasom určenej právnickej osoby alebo ak nie je určená právnická osoba so súhlasom úradu.“.

Navrhovanou úpravou sa toto ustanovenie mení tak, aby sa neopakovali ustanovenia nachádzajúce sa v iných častiach zákona týkajúce sa ochrany slovenských technických noriem. Zároveň sa spresňuje, že slovenské technické normy sa nesmú rozmnožovať ani rozširovať bez súhlasu úradu. Výsledný text sa tak stáva jednoznačným pre adresáta tohto právneho predpisu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 20 § 8a ods. 4sa za slovo „dĺžky“ vkladá slovo „lehoty“.

Legislatívno-technická úprava z dôvodu potreby spresnenia textu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 20 § 8a ods. 5 sa slová „prijme opatrenie“ nahrádzajú slovami „prijme rozhodnutie“ a slová „o prijatom opatrení“ sa nahrádzajú slovami „o prijatom rozhodnutí“.

Ide o legislatívno-technickú pripomienku, ktorou sa nahrádza a spresňuje neurčitý právny termín termínom, ktorý vystihuje rozhodovaciu právomoc zodpovedných orgánov v súlade s čl. 2 ods. 1 nariadenia (ES) 764/2008; („toto nariadenie sa vzťahuje na správne rozhodnutia určené hospodárskym subjektom...“. ).

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 28 § 10 písm. d) sa slovo „vyhlásenie“ nahrádza slovami „písomné vyhlásenie“.

Ide o legislatívno-technickú pripomienku, ktorou sa spresňuje text v súlade s prílohou II bod 4.2 k rozhodnutiu Európskeho parlamentu a Rady č. 2008/768/ES.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 28 § 10 písm. l) a v bode 29 § 10b ods. 2 písm. b) sa slová „jasné a“ vypúšťajú.

Ide o legislatívno-technickú úpravu s ohľadom na zaužívanú právnu terminológiu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 28 § 10 písm. m) sa slová „prevziať späť“ nahrádzajú slovami „spätne prevziať“.

Ide o legislatívno-technickú pripomienku, ktorou sa zosúlaďuje text s čl. 2 ods. 14 nariadenia Európskeho parlamentu a Rady (ES) 765/2008.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 29 § 10a ods. 1 a ods. 2sa slovo „zástupcu“ nahrádza slovami „fyzickú osobu alebo právnickú osobu“.

Pozmeňujúcim návrhom sa odstraňuje formulačná reštrikcia, z ktorej vyplýva, že výrobca môže splnomocniť len takú fyzickú osobu alebo právnickú osobu, ktorá už je splnomocneným zástupcom.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 29 § 10b ods. 2 písm. h)sa za slovo „rokov“ vkladá čiarka a slová „ak technický predpis z oblasti posudzovania zhody neustanovuje inak“.

Pozmeňujúcim návrhom sa zosúlaďuje text s čl. R4 ods. 8 prílohy I rozhodnutia Európskeho parlamentu a Rady
č. 2008/768/ES, podľa ktorého sa obdobie povinnosti uchovávať kópiu vyhlásenia o zhode stanoví v pomere k životnému cyklu výrobku a úrovni rizika.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 29 § 10b ods. 2 písmeno j)znie:

„j) uchovávať identifikačné údaje o hospodárskom subjekte, ktorý mu určený výrobok dodal a ktorému určený výrobok dodal najmenej desať rokov odo dňa dodania určeného výrobku, ak technický predpis z oblasti posudzovania zhody neustanovuje inak,“

Ide o zosúladenie textu s článkom R7 ods. 1 prílohy I k rozhodnutiu Európskeho parlamentu a Rady č. 2008/768/ES a zároveň sa z dôvodu jednoznačnosti textu pôvodne navrhované znenie písmena e) rozdeľuje do dvoch písmen.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 29 § 10b sa odsek 2dopĺňa písmenom k), ktoré znie:

„k) bezodkladne sprístupniť na žiadosť orgánu dohľadu identifikačné údaje o hospodárskom subjekte, ktorý mu určený výrobok dodal alebo ktorému určený výrobok dodal.“

Ide o zosúladenie textu s článkom R7 ods. 1 prílohy I k rozhodnutiu Európskeho parlamentu a Rady č. 2008/768/ES a zároveň sa z dôvodu jednoznačnosti textu pôvodne navrhované znenie písmena e) rozdeľuje do dvoch písmen.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 29 § 10c ods. 2 písm. c) sa slová „prijať nápravné opatrenie“ nahrádzajú slovami „o prijatých nápravných opatreniach“.

Pozmeňujúcim návrhom sa zosúlaďuje text s čl. R5 ods. 4 prílohy I k rozhodnutiu Európskeho parlamentu a Rady č. 2008/768/ES, podľa ktorého „distribútori ... o tom bezodkladne informujú príslušné vnútroštátne orgány členských štátov, v ktorých výrobok sprístupnili na trhu, pričom uvedú ..., a prijaté nápravné opatrenia.“.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 29 § 10c ods. 2 písmeno e)znie:

„e) uchovávať identifikačné údaje o hospodárskom subjekte, ktorý mu určený výrobok dodal a ktorému určený výrobok dodal, najmenej desať rokov odo dňa dodania určeného výrobku, ak technický predpis z oblasti posudzovania zhody neustanovuje inak,“

Ide o zosúladenie textu s článkom R7 ods. 1 prílohy I k rozhodnutiu Európskeho parlamentu a Rady č. 2008/768/ES a zároveň sa z dôvodu jednoznačnosti textu pôvodne navrhované znenie písmena e) rozdeľuje do dvoch písmen.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 29 § 10c sa odsek 2 dopĺňa písmenom f), ktoré znie:

 „f) bezodkladne sprístupniť na žiadosť orgánu dohľadu identifikačné údaje o hospodárskom subjekte, ktorý mu určený výrobok dodal alebo ktorému určený výrobok dodal.“.

Ide o zosúladenie textu s článkom R7 ods. 1 prílohy I k rozhodnutiu Európskeho parlamentu a Rady č. 2008/768/ES a zároveň sa z dôvodu jednoznačnosti textu pôvodne navrhované znenie písmena e) rozdeľuje do dvoch písmen.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 29 § 10d ods. 2 sa slovo „identifikovať“ nahrádza slovom „určiť“.

Ide o legislatívno-technickú pripomienku; spresňuje sa nejednoznačné právne spojenie: „ak nemožno identifikovať výrobcu“.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 30 § 11 ods. 3 písm. a) sa slová „pre technický predpis“ nahrádzajú slovami „na vykonávanie posudzovania zhody určených výrobkov podľa technického predpisu“, v písmene b) sa slová „pre príslušný technický predpis“ nahrádzajú slovami „na vykonávanie posudzovania zhody určených výrobkov podľa príslušného technického predpisu“ a v písmene c) sa slová „plnenie požiadaviek podľa odseku 4 pre technický predpis“ nahrádzajú slovami „splnenie požiadaviek podľa odseku 4 na vykonávanie posudzovania zhody určených výrobkov podľa technického predpisu“ a slová „ich splnenie“ sa nahrádzajú slovami „splnenie týchto požiadaviek“.

Ide olegislatívno-technickú úpravu, ktorou sa ustanovenie spresňuje a terminologicky zjednocuje.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 30 § 11 ods. 14 písm. c) sa za slovo „požiadavkami“ vkladá slovo „podľa“.

Ide olegislatívno-technickú úpravu; text sa upravuje gramaticky.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 30 § 11 ods. 18 sa slová „ho dokončí“ nahrádzajú slovami „proces posúdenia zhody dokončí“.

Ide o legislatívno-technickú úpravu; ustanovenie sa spresňuje.

**Výbor NR SR pre hospodárske záležitosti**

***Gestorský výbor odporúča schváliť***

V čl. I bod 31 § 11b ods. 5 a § 11b ods. 12sa slovo „požiadavky“ nahrádza slovami „technické požiadavky“.

Ide o spresnenie textu, nakoľko v paragrafovom znení sa nejednotne používa pojem „požiadavky“ aj v prípadoch, keď sa myslia technické požiadavky v nadväznosti na definíciu technickej požiadavky v § 2 ods. 1 písm. d) návrhu zákona.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 31§ 11b ods. 10 sa vypúšťajú slová „v súlade s technickou normou.9c)“ a poznámka pod čiarou k odkazu 9c.

 Odkazy na poznámky pod čiarou sa primerane prečíslujú.

Pozmeňujúcim návrhom sa vypúšťa odkaz na technickú normu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 36 § 17 ods. 3 znie:

 „(3) Výrobca alebo jeho splnomocnený zástupca je povinný označiť určený výrobok popri značke zhody aj iným doplňujúcim označením, ak tak ustanoví osobitný predpis.9f)“.

Ide o spresnenie textu z dôvodu, že podľa navrhovaného paragrafového znenia nebolo zrejmé, že popri značke zhody je výrobca alebo jeho splnomocnený zástupca povinný označiť určený výrobok aj iným doplňujúcim označením, ak tak ustanoví osobitný predpis. S navrhovaného znenia je zrejmé, že doplňujúce označenie je iné označenie ako „označenie CE“ a nie je ani značkou zhody.

**Výbor NR SR pre hospodárske záležitosti**

***Gestorský výbor odporúča schváliť***

V čl. I bode 38. § 21 ods. 6 sa nad slovo „únie“ umiestňuje odkaz 9a).

Ide o legislatívno-technickú pripomienku; umiestnením odkazu 9a sa spresňuje vymedzenie pojmu „označenie CE“, ktorý odkazuje na pojem „harmonizačné právne predpisy Európskej únie“ v súlade s čl. 30 nariadenia (ES) č. 765/2008 v spojitosti s čl. 2 bodom 21 uvedeného nariadenia.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 41 § 32 ods. 1 úvodnej vetesa za slovo „pokutu“ vkladajú slová „od 350 eur“.

Pozmeňujúcim návrhom sa v záujme právnej istoty zavádza spodná hranica určeného pokutového rozpätia, ktorou sa zúži priestor pre svojvôľu správneho orgánu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 41 § 32 ods. 1 písmene b) sa vypúšťajú slová „alebo časť jej textu“.

Ide o zosúladenie textu návrhu zákona v nadväznosti na bod 6 spoločnej správy.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 41 § 32 ods. 2 úvodnej vetesa za slovo „pokutu“ vkladajú slová „od 200 eur“.

Pozmeňujúcim návrhom sa v záujme právnej istoty zavádza spodná hranica určeného pokutového rozpätia, ktorou sa zúži priestor pre svojvôľu správneho orgánu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 41 § 32 ods. 3sa vypúšťa slovo „môže“, slovo „uložiť“ sa nahrádza slovom „uloží“ a za slovo „ktorá“ sa vkladá slovo „opakovane“.

Pozmeňujúcim návrhom sa z dôvodu právnej istoty a zamedzenia ľubovôle správneho orgánu mení možnosť správneho orgánu uložiť pokutu na povinnosť správneho orgánu uložiť pokutu autorizovanej osobe, ktorá opakovane poruší povinnosť podľa § 11b ods. 11 zákona.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 41 § 32 ods. 4 sa vypúšťa slovo „môže“, slovo „uložiť“ sa nahrádza slovom „uloží“ a za slovo „pokutu“ sa vkladajú slová „od 100 eur“.

Pozmeňujúcim návrhom sa mení možnosť správneho orgánu uložiť poriadkovú pokutu na povinnosť správneho orgánu uložiť poriadkovú pokutu tomu, kto marí, ruší alebo inak sťažuje výkon kontroly alebo výkon dohľadu. Zároveň sa v záujme právnej istoty zavádza spodná hranica určeného pokutového rozpätia, ktorou sa zúži priestor pre svojvôľu správneho orgánu.

**Výbor NR SR pre hospodárske záležitosti**

***Gestorský výbor odporúča schváliť***

V čl. I sa body 47 a  48 vypúšťajú.

Nasledujúce body sa primerane prečíslujú.

Legislatívno-technická úprava z dôvodu, že pôvodne navrhované znenie zasahuje do pôvodných prechodných a záverečných ustanovení, teda k úpravám účinným od 1. januára 2000, čo nie je z hľadiska legislatívny možné.

**Výbor NR SR pre hospodárske záležitosti**

***Gestorský výbor odporúča schváliť***

V čl. I, bode 50 sa § 36a dopĺňa odsekmi 3 a 4, ktoré znejú**:**

 „(3) Ustanovenia § 9 až 32 sa nevzťahujú na stavebné výrobky.13)

(4) Ak sa v doterajších právnych predpisoch používa pojem „slovenská značka zhody“, rozumie sa tým „iná značka zhody“.“.

Poznámka pod čiarou k odkazu 13 znie:

„13) Nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ L 88, 4. 4. 2011), zákon č. 133/2013 Z. z. o stavebných výrobkoch a o zmene a doplnení niektorých zákonov.“.

Legislatívno-technická úprava nadväzujúca na vypustenie bodov 47 a 48. Zároveň sa spresňuje, ktoré ustanovenia zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov sa nevzťahujú na stavebné výrobky, nakoľko stavebné výrobky majú samostatnú právnu úpravu upravujúcu podmienky uvádzania stavebných výrobkov na trh, autorizáciu, práva a povinností výrobcov stavebných výrobkov ako aj pôsobnosť orgánov štátnej správy v zákone č. 133/2013 Z. z. o stavebných výrobkoch a o zmene a doplnení niektorých zákonov ako aj v priamo účinnom Nariadení Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (Ú. v. EÚ L 88, 4. 4. 2011).

**Výbor NR SR pre hospodárske záležitosti**

***Gestorský výbor odporúča schváliť***

**Gestorský výbor odporúča hlasovať o jednotlivých bodoch zo spoločnej správy nasledovne:**

**bodoch 1 až 7 spoločne s odporúčaním schváliť**

**o bode 8 samostatne s odporúčaním neschváliť**

**o bodoch 9 až 38 spoločne s odporúčaním schváliť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov

**s c h v á l i ť.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením č. 523 z 10. novembra 2015.

Týmto uznesením výbor zároveň poveril spoločného spravodajcu **Viliama Holevu** predložiť na schôdzi Národnej rady Slovenskej republiky návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 10. novembra 2015

Ján **H u d a c k ý, v.r.**

predseda Výboru NR SR

 pre hospodárske záležitosti